Beurtkrag oor naweek effens minder(Argieffoto: Unsplash) Suid-Afrikaners kan oor die naweek ŉ effense verligting ten opsigte van beurtkrag verwag danksy ŉ kleiner vraag na krag. Eskom het Vrydag aangedui dat fase 6-beurtkrag Saterdag tussen 05:00 en 16:00 na fase 5 verlaag sal word. Fase 6 sal weer Saterdag om 16:00 inskop en tot Sondag om 05:00 geld. Dié fase sal dan Sondag om 16:00 na fase 4 verlaag word. Fase 6 sal daarna egter weer tot Maandag om 05:00 geld. Eskom sê 17 093 MW se kapasiteit is tans weens onklaarrakings onbeskikbaar, terwyl ŉ verdere 6 392 MW aan beplande instandhouding afgestaan word. Oor die afgelope 24 uur is twee opwekkingseenhede by die Kendal- en Lethabo-kragstasie weer in werking gestel. Terselfdertyd is twee opwekkingseenhede by die Camden-kragstasie vir herstelwerk van lyn gehaal. Vertragings in die herstel van nog eenhede by die Kendal- (1), Tutuka- (1) en Medupi-(2)-kragstasie dra tot verdere kapasiteitsprobleme by.